РЕШЕНИЕ НА КОМИСИЯТА
от 9 юли 2009 година
за изменение на Решение 2008/457/ЕО за определяне на правилата за изпълнение на Решение 2007/435/ЕО на Съвета, с което се създава Европейски фонд за интеграция на граждани на трети страни за периода 2007-2013 г. като част от Общата програма „Солидарност и управление на миграционни потоци“ относно системите за управление и контрол на държавите-членки, правилата за административно и финансово управление и допустимостта на разходите по проекти, съфинансирани от фонда
(нотифицирано под номер C(2009) 5257)
(само текстовете на английски, български, гръцки, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език са автентични)
(2009/534/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2007/435/ЕО на Съвета от 25 юни 2007 година за създаване на Европейски фонд за интеграция на граждани на трети страни за периода 2007-2013 г. като част от Общата програма „Солидарност и управление на миграционни потоци“ (1), и по-специално член 21 и член 33, параграф 4 от него,
като има предвид че:
(1)
С оглед на натрупания опит след започването на дейността на Фонда е подходящо да бъдат удължени сроковете на допустимост за годишните програми, за да могат държавите-членки да изпълняват ефективно разпоредбите, регулиращи функционирането на Фонда, и да адаптират графика за внасяне на окончателния доклад по изпълнението на годишните програми.
(2)
Също така е подходящо да се адаптират процедурите по внасяне на променените годишни програми от държавите-членки.
(3)
В съответствие с член 3 на Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство е обвързано с основния акт и като следствие от това - с настоящото решение.
(4)
В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Ирландия е обвързана с основния акт и като следствие от това - с настоящото решение.
(5)
В съответствие с член 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не е обвързана с това решение и не го прилага.
(6)
Мерките, предвидени в настоящото решение, са в съответствие със становището на общия комитет „Солидарност и управление на миграционните потоци“,
ПРИЕ НАСТОЯЩОТО РЕШЕНИЕ:
Член 1
Решение 2008/457/ЕО на Комисията се изменя, както следва:
1.
Член 23, параграф 1 се заменя със следния текст:
„1. За да се преразгледа годишната програма, одобрена от Комисията съгласно член 19, параграф 4 от основния акт, съответната държава-членка представя на Комисията променен проект за годишна програма най-късно три месеца преди края на допустимия срок. Комисията разглежда и възможно най-скоро одобрява променената програма в съответствие с процедурата, посочена в член 19, параграф 4 от основния акт.“;
2.
В приложение V, част А, точка 4.1, думите „Списък на всички несъбрани вземания към 30 юни на година N + 2 (N = година от тази годишна програма)“ са заменят с думите „Списък на всички несъбрани вземания шест месеца след изтичането на срока за допустимост на разходите“.
3.
В приложение XI точка I.4.1 се заменя със следното:
„1.
Разходите, отнасящи се до проекта, трябва да бъдат предвидени и съответните плащания (с изключение на амортизациите) направени след 1 януари на годината, посочена във финансовото решение за одобрение на годишните програми на държавите-членки. Периодът на допустимост е до 30 юни на година N (2) + 2, което означава, че разходите, отнасящи се до даден проект, трябва да бъдат генерирани преди тази дата.
4.
В приложение XI точка V.3 се заменя със следното:
„3.
Дейностите, свързани с техническата помощ, трябва да бъдат изпълнени и съответните плащания направени след 1 януари на годината, посочена във финансовото решение за одобрение на годишните програми на държавите-членки. Периодът на допустимост изтича най-късно със срока за представяне на окончателния доклад за изпълнение на годишната програма.“
Член 2
Настоящото решение се прилага за всички годишни програми, за които не е извършено плащане на баланса към датата на приемането му.
Член 3
Това решение е адресирано до Кралство Белгия, Република България, Чешката република, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Кипър, Република Латвия, Република Литва, Великото херцогство Люксембург, Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 9 юли 2009 година.